open-index/open-wikipedia-markdown huggingface dataset:
Ahmed Hussen

**Ahmed Hussen** (somaali keeles Axmed Xuseen, araabia keeles أحمد حسين; sündinud 1976 Muqdishos) on Somaalia päritolu Kanada jurist ja poliitik, ta kuulub Kanada Liberaalse Partei ridadesse. Ta on 10. jaanuarist 2017 Kanada immigratsiooni-, põgenike ja kodakondsusminister.

Ta sündis aastal 1976 Muqdishos. Somaalia kodusõja tõttu põgenes tema perekond kodumaalt Keeniasse, algul Mombasasse, hiljem Nairobisse. Nairobist siirdus ta Torontosse.

Hussen on 10. jaanuarist 2017 Kanada immigratsiooni, pagulaste ja kodakondsuse minister. Tema väljakuulutatud eesmärgiks on võtta kolme tuleva aasta jooksul riiki vastu miljon immigranti.

## Viited

## Välislingid
* Kanada tahab järgmise kolme aasta jooksul vastu võtta veel miljon sisserändajat
* Ahmed Husseni elulugu Kanada Parlamendi kodulehel (inglise keeles)
Safiirsinine

**Safiirsinine** on üks sinistest värvitoonidest, sügav küllastatud sinine toon, nimetuse saanud sama värvi vääriskivi safiiri järgi. Arvatavasti põhjusel, et safiir võib esineda mitmes eri toonis, on ka värvinimetusega *safiirsinine* tähistatud erinevaid siniseid.

## Pildid

File:Corundum-188152.jpg|Looduslik sinine safiir
File:Logansapphire.jpg|423-karaadine Logani safiir. National Museum of Natural History, Washington, USA
File:Bracelet d'enfant.JPG|Lapse käevõru. u 400. aastad, Süüria
File:Cameo Augustus Cdm Paris Chab190.jpg|Rooma kamee sardoonüksite, safiiride ja pärlitega raamistuses. 14.-16. sajand, Saint-Denis' varade hulgast
File:Kyanit front.JPG|Küaniit
File:Ficedula sapphira.jpg|Safiir-kärbsenäpp (*Ficedula sapphira*) on nime saanud sulgede sügavsinise värvi järgi
File:Greater Blue-eared Glossy-Starling (Lamprotornis chalybaeus) looking right from behind.jpg|Safiir-kuldnokk (*Lamprotornis chalybaeus*) selja poolt


## Variatsioonid
E. F. Glockeri "Grundriss der Mineralogie ..." nimetab safiirsinist puhtaimaks siniseks ja võrdleb seda berliini sinisega. Seda värvi näidismineraalidena nimetab ta safiiri ja küaniiti.

RAL Classic värvikaardi toon 5003 *Saphirblau* on väga kerge hallika varjundiga tume sinine toon  .

ISCC-NBS-i värvisõnaraamatu "Color: Universal Language and Dictionary of Names" järgi mahuvad safiirsinise mõistesse erk lillakassinine, murtud lillakassinine või sügav lillakassinine  .

Pantone 18-4231X värvitoon *Blue Sapphire* on tekstiilil sügavsinise värvusega , paberil kergelt rohekas  .

Veebivärv *Sapphire* on tume küllastatud värvitoon, sarnane mereväesinise või öösinisega (*Midnight Blue*) , või teises variandis erksinine  .

## Kasutamine
Meeleolult seostub safiirsinine ilu ja puhtusega. Sageli on ilukirjanduses või publitsistikas kasutatud taeva epiteedina.

Nimetust *safiirsinine* on eesti keeles kasutatud eelkõige väga puhta ja silmatorkava sinise tähistamiseks mitmesugustes tootenimetustes, kõige enam tekstiilide ja riietuse kontekstis, aga on olemas ka sellenimeline toiduvärv. Värvused varieeruvad toonilt ja heleduselt. Lähedasimad värvinimed on ultramariinsinine, koobaltsinine ja kuningsinine.

Kunstitarvete nimetustes ei ole värvinimi väga levinud, enamik tootjaid eelistab värvipigmentide nimesid. Siiski on mõned näited: J. Herbini ja DeAtramentise värvilised kalligraafiatindid, Schminke ja Winsor&Newtoni ftalotsüaniinvärvainel baseeruvad akvarellvärvid. 

Saksa kirjanik Kerstin Gier avaldas aastail 2009-2010 noorsoole mõeldud fantaasiaromaanide triloogia, mille osadele pani pealkirjad vääriskivivärvuste järgi. Teise raamatu pealkiri on "Saphirblau" (eesti keeles "Safiirsinine", Sinisukk 2016, tõlkinud Pille Vinkel) ja selle kaanekujundus rajaneb sügavsinisel värvil.

## Viited
Zaķi

**Zaķi** (ka **Zaķukrogs**) on küla (*mazciems*) Lätis Limbaži piirkonnas Liepupe vallas. Küla asub  maantee A1 ääres, valla keskusest Mustkalnist 8,6, endisest piirkonnakeskusest Salatsist 29,8 ja Riiast 74,4 kilomeetri kaugusel. Aastatel 2009–2021 kuulus küla Salatsi piirkonda.

## Viited
Tūja

**Tūja**  on küla (*ciems*) Lätis Limbaži piirkonnas Liepupe vallas. Küla asub merepinnast 8 meetri kõrgusel Liivi lahe kaldal, valla keskusest Mustkalnist 10, endisest piirkonnakeskusest Salatsist 33 ja Riiast 75 kilomeetri kaugusel.

1936. aastal avati küla kohal telliselööv. 1945. aastal muudeti see Cēsise ehitusmaterjalide tehase tsehhiks. Küla tekkis nõukogude perioodil, kujunedes tänapäevaks suletud tsehhi juurde, mis valmistas kohalikust savist telliseid ja drenaažitorusid. Aastatel 2009–2021 kuulus küla Salatsi piirkonda.

Tūjas on raamatukogu ja Tūja bussipeatus.

Külas kasvavad kaks mändi, kaks tamme ja Zaķupīte mänd on looduskaitse all.

## Elanikkond


* 375 (1970)
* 389 (1979)
* 388 (1989)
* 420 (2000)

* 309 (2011)
* 297 (2018)
* 304 (2021)
* 334 (2025)


## Viited
Tūjasmuiža

**Tūjasmuiža** (ka **Tūjas skola**) on küla (*mazciems*) Lätis Limbaži piirkonnas Liepupe vallas. Küla asub valla keskusest Mustkalnist 12, endisest piirkonnakeskusest Salatsist 34 ja Riiast 76 kilomeetri kaugusel.

Küla on tekkinud endise Tūja mõisa (*Taubenhof*) juurde. Sealsest mõisakompleksist on säilinud häärber, kuhu aastal 1919 rajati kohalik koolimaja. Aastatel 2009–2021 kuulus küla Salatsi piirkonda.

Tūjasmuižas asub Tūjas muiža bussipeatus.

Külas kasvavad Tērcese sanglepp ja Ķireļi tamm on looduskaitse all.

## Viited
Beckeln

**Beckeln** on vald Saksamaal Alam-Saksi liidumaal Oldenburgi kreisis.

Valla pindala on 33,42 km². 31. detsembril 2017 elas seal 777 inimest.

## Viited

## Välislingid

* www.beckeln.de
Alberta Eesti Kultuuripärandi Selts

**Alberta Eesti Kultuuripärandi Selts** (inglise keeles *Alberta Estonian Heritage Society*) on Kanadas Calgarys tegutsev Kanada eestlaste selts, mis muu hulgas tegeleb Kanada eestlaste kultuuripärandiga.

Selts on välja andnud ajakirja Aja Kaja.

Selts asutati aprillis 2005.

## Viited

## Välislingid
*Koduleht
*https://globalestonian.com/et/content/alberta-eesti-kultuurip%C3%A4randi-selts
Groß Ippener

**Groß Ippener** on vald Saksamaal Alam-Saksi liidumaal Oldenburgi kreisis.

Valla pindala on 28,06 km². 31. detsembril 2017 elas seal 1006 inimest. Valda kuuluvad Groß Ippener, Klein Ippener, Annen ja Ortholz.

## Ajalugu

Nime *Ippener* on esmamainitud dokumenteeritud aruannetes 1211., 1231. ja 1250. aastast, isikunimena, kohanimena ja kihelkonnana. 1211. aastal on mõistet *Ippener* esmamainitud Bassumi kloostri tunnistuses, milles aadlimees *Aldagus de Ippenerde* on loetletud tunnistajana. Aristokraatliku perekonna *Ippenerde* asukoht oli ilmselt Klein Ippeneris Dünseneri oja ääres. 1231. aastal on *Ippeneri* esmamainitud Bassumi kloostri dokumendis kohanimena. Seal kinnitavad Bremeni kloostri vaimulikud "Ippenerthe" kümnisevaldust Bassumi kloostrile, mis oli kingitud neile abtiss Elisabethi poolt. 1250. aasta paiku esineb nimi *Ippener* kui "Parrochia Yppenerthe" hartas ehitada Bremenis sild üle Weseri jõe, milles Ippeneri kihelkond pidi maksma sillamaksu. Kihelkonna suurus määras makstava summa, mis sel ajal vastas täpselt Harpstedti kihelkonna suurusele naabruses. Ippeneri kihelkonnakirik seisis varem Groß Ippeneri keskel praeguse Wülfersi restorani vastas. Kolmekümneaastase sõja ajal põles kirik maha ja seda ei taastatud.

1859. aastal ühendati Groß Ippeneri, Klein Ippeneri, Anneni ja Ortholzi vald suureks Groß Ippeneri vallaks, mis kuulus Freudenbergi kreisi. Äsja moodustatud valla maakogukonnas oli kokku 64 majapidamist 440 elanikuga. 1932. aastal liideti linn Grafschaft Hoya kreisiga.

## Viited
Tulevik (täpsustus)

***Tulevik** on vaatleja poolt käesoleva hetkena tajutavale ajale järgnev aeg.
*Tulevik (keeleteadus)
*Tulevik (spordiselts)
*Tulevik (väliseesti selts)
Līze mõis

**Līze mõis** (saksa keeles *Lissenhof*, läti keeles *Līzes muiža*) oli rüütlimõis Liivimaal Võnnu kreisis Rauna kihelkonnas.

## Mõisa suurus
Bienenstammi andmetel oli mõisa suurus 1816. aastal 1 ja 1/2 adramaad, sellele allus 28 mees- ja 34 naishinge.

## Viited
Valuuta forvardleping

**Valuuta forvardleping** (ingl *forward contract*) on tähtpäevatehing, mida koostatakse finantsturgude kliendilepingu raames. See on tehing, kus praegusel ajal sobitatakse kokku valuutakurss arveldusega kokkuleppelisel päeval tulevikus.  Forvardtehinguid tehakse riskide maandamiseks ja spekuleerimiseks.

## Valuuta
Valuuta ehk vääring on riigi rahasüsteem ning selles kasutatavad rahamärgid, näiteks kuuluvad selle hulka euro, USA dollar, Inglise nael ja Jaapani jeen.

## Forvardleping
Forvardleping on kahe osalise vaheline kontraht, mis kohustab tulevikus lepingupooli varem kokkulepitud tingimustel (nagu hind, kogus ja kauba üleandmise kuupäev) vastavalt müüma ja ostma finantsvara. Forvardlepingut võib esineda kas sularahas või ülekande vormis.

Näiteks oletame, et põllumajandustootjal on aega kuus kuud, et müüa maha kaks miljonit buššelit maisi, kuid ta on mures maisi hinna võimaliku languse pärast. Seepärast sõlmib ta forvardlepingu enda finantsasutusega, et müüa kaks miljonit buššelit maisi hinnaga 4,30 dollarit buššel ja seda kuue kuu jooksul. Sõlmides forvardlepingu, kindlustas põllumajandaja ära võimaliku maisi hinnalanguse eest ning sai kindel olla, et maisi buššeli hind jääb tema jaoks samaks.  

Valuuta forvardlepingu eelisteks võib nimetada järgmist. Valuuta forvardleping on suurepärane viis valuutariskist kõrvale hiilimiseks. Pidevalt välisturul tegeledes on tähtpäevatehing üks paremaid abinõusid selleks, et tulevikuks ei esineks riske valuutaturul. Kui ettevõte tulevikuks valuutakursi kinnistab, siis on ta kaitstud valuutaturu muutuste eest. Sellest tehingust ei ole võimalik enam hiljem loobuda. 

* Jätkusuutlikud rahanduslikud tulemused vastavalt tehingu tegemise ajal kinnistatud kursile 

*Valuutakursside kõikumisest tulenevate riskide ja võimalike kahjude ärahoidmine.
*Lisakulud komisjoni- ja tehingutasude poolt puuduvad.

## Viited
Meta keel

**Meta keel** on bantulike keelte lõunarühma kuuluv keel, mida emakeelena räägivad metad Kameruni Loodepiirkonnas Momo departemangus.

Meta keeles on kaks peamist murret: mogamo ja menemo.

Meta on toonikeel. Keeles on 5 tooni, 8 vokaalfoneemi ja 20 konsonantfoneemi. Mogamo murdes on ka nasaalsed vokaalid.

Nimisõnad jagunevad meta keeles klassidesse, mille tunnusteks on prefiksid.

Meta keelt kirjutatakse ladina kirjas.

## Viited
Ronald Laarmaa

**Ronald Laarmaa** (sündinud 20. juulil 1991 Kaalepi külas Albu vallas Järvamaal) on eesti hüdrobioloog ja pedagoog.

## Haridus
Ta on õppinud Laekvere Põhikoolis aastatel 1997–2005. Ta on lõpetanud 2010. aastal Parksepa Keskkooli ning Eesti Maaülikooli rakendushüdrobioloogia erialal bakalaureusekraadiga 2013. aastal ja magistrikraadiga 2015. aastal. Magistritöö keskendus Eesti väikejärvede seisundi hindamise metoodika täiustamisele. 2015. aastal jätkas ta õpinguid doktorantuuris, keskendudes proto- ja metazooplanktoni ökoloogilise seisundi indikaatorväärtustele.

## Töö
Laarmaa töötas laborandina Eesti Maaülikooli Põllumajandus- ja keskkonnainstituudi Limnoloogiakeskuses alates 2014. aastast professor Ingmar Otti väikejärvede töörühmas. Peamised uurimisvaldkonnad olid siseveekogude ainebilansi ja koormustaluvuse hindamine ning loomse hõljumi ehk zooplanktoni ökoloogilise seisundi hindamine. Hiljem töötas ka nooremteaduri ja peaspetsialistina. Lahkus Eesti Maaülikoolist 2022. aastal.

2015. aastast on ta üks väikejärvede hüdrobioloogilise seire põhitäitjaid, 2015–2022 Eesti Maaülikooli koosseisus ning alates 2022. aastast Eesti Keskkonnauuringute Keskuse koosseisus.

2017. aastal Viljandi järvest kogutud proovidest tabas koos töörühmaga trematoodivastsed, kes põhjustasid suplejatele tserkaarset dermatiiti.

Aastatel 2020–2023 töötas ta Tartu Veeriku Koolis keemia- ja bioloogia ning inimeseõpetuse õpetajana, 2021. aasta sügisest lisaks klassijuhatajana ja loodusainete õppetooli juhina.

Aastatel 2023–2024 töötas Viljandi Jakobsoni Koolis keemia- ja loodusõpetuse õpetajana.

Alates 2023. aasta septembrist töötab ta Viljandi Täiskasvanute Gümnaasiumis keemiaõpetaja ja klassijuhatajana.

## Liikmesus
2015. aastal astus ta Eesti Loodusuurijate Seltsi, kus kuulub järvekomisjoni.

2017. aastast on ta Eesti Maaülikooli Vilistlaskogu liige.

Lööb kaasa keskkonnaharidust edendavas organisatsioonis Globe Eesti, kus on õpetajate treener. 

2024. aastast on Eesti Keemiaõpetajate Liidu liige.

## Poliitiline tegevus
2018. aastast kuulub ta erakonda Eesti 200. Kandideeris 2019. aastal Riigikogu valimistel Jõgeva- ja Tartumaa valimisringkonnas. Sai 114 häält ega osutunud valituks. 

## Põhipublikatsioonid
Ta on populaarteadusliku raamatu "Eesti järved" üks põhiautoreid. Raamat ilmus kirjastus Varrak sarjas "Roheline Eesti" 2019. aastal.

2021. aastal ilmus Globe Eesti 25 raames õppemetoodiline kogumik “Maa kui süsteem. Globe 25 õppekogumik”, milles Laarmaa koostatud on hüdrosfääri osa.

2025. aastal ilmus kirjastuses Maurus retsenseeritud õppematerjal "Bioloogia tööraamat VIII klassile". 

## Viited
Marise Payne

**Marise Ann Payne** (sündinud 29. juulil 1964 Sydneys) on Austraalia jurist ja poliitik, ta kuulub Austraalia Liberaalse Partei ridadesse. Ta oli alates 28. augustist 2018 kuni 23. maini 2022 Austraalia välisminister. Varem on ta olnud Austraalia kaitseminister.
Pudelroheline

**Pudelroheline** on üks rohelistest värvitoonidest, mis meenutab rohelise pudeliklaasi värvi. Värvuselt soojatooniline tumeroheline, mõne allika kohaselt võib olla ka murtud või hallikas. Sooja tooni annab suur kogus kollast.

#### Pildid

File:Tihožitje s pletenko in beluši.jpg|Vaikelu veinipudeli ja köögiviljadega. Tundmatu autori maal Sloveenia Rahvusgaleriis
File:Bouteilles de vin Voleuses-détourées.jpg|Kaks 18. sajandi veinipudelit. Musée de la Gourmandise, Belgia
File:Vin d'épines remplissage manuel des bouteilles.jpg|Veini käsitsi villimine pudelitesse
File:Vidrala 3 Botellas.jpg|Kolm eri tooniga veinipudelit
File:Magasin des modes nouvelles franēaises (...) bpt6k1025111d 91.jpg|Inglise härrasmees pudelrohelisest kangast redingotis. *Magasin des modes nouvelles ...*, 1786
File:GericaultHorseman.jpg|Keiserliku ratsajäägriväe ohvitser rohelises dolmanis. Théodore Géricault' maal


## Variatsioonid
RAL Classic värvikaardi toon 6007 nimega *Flaschengrün* on mõnevõrra tuhmim ja pruunikam kui harjumuspärane rohelise pudeli värvitoon.

Tikkurila värvikaardi pudelroheline 0456 on tume, jahedatooniline ja hallikas.

ISCC-NBS-i värvisõnaraamatu "Color: Universal Language and Dictionary of Names" järgi võib *Bottle Green* olla tume kollakas-, hallikas- või sinakasroheline, tumeroheline või keskmine roheline, värvivarjundite valik on lai; antud on ka paralleelnimetused *Forest Green* ja *Dark Hunter Green*.

## Kasutamine
Meeleolult on pudelroheline rahulik, tagasihoidlik ja toetav, seostub sügise, jahinduse ja maaeluga.

Pudelroheline on olnud 19. sajandil armastatud värv sõjaväemundrite jaoks, näiteks kandsid pudelrohelist kuube Esimese keisririigi keiserliku kaardiväe ratsajäägrid (*Chasseurs à cheval de la Garde impériale*). Prantsuse keeles on tarvitatud värvinime *vert bouteille* eelkõige moe ja riietuse kontekstis, nagu selles lõigus, mis kirjeldab inglise härrasmehe riietust:
:*"L'habillement de l'Anglois figuré dans cette Planche, est une grande redingote de drap vert bouteille ..."* .
1806. aasta Journal de l'Empire teatab, et iga tume roheline värvus pole pudelroheline:
:*"Le drap qui s'emploie en habits de la dernière mode, est d'un vert-foncé, qui cependant diffère du vert-bouteille ..."* .
*Flaschengrün* on sageli ettetulev värvus ka näiteks Tirooli rahvariietes Saksamaal.

Ilukirjanduses ja publitsistikas kohtab värvinime ka looduskirjeldustes, sageli vee või veekogu epiteedina. Eestikeelsetes tootekirjeldustes ei ole värvinimi väga levinud, kohtab ka vormi "pudeliroheline". Sama värvuse kohta kasutavad erinevad tootjad või müüjad värvinimesid "tumeroheline", "kuuseroheline" ja "metsaroheline".

## Viited

## Välislingid

* bottle green. - Dictionary.com (tsitaate inglise kirjandusest pudelrohelise kohta)
* Inglise härrasmees pudelrohelises redingotis. - Magasin des modes nouvelles, françaises et anglaises, décrites d'une manière claire & précise, & représentées ... 1786
Rihards Bērziņš

**Rihards Bērziņš** (sündinud 13. jaanuaril 1997 Riias) on läti popmuusik ja laulukirjutaja. Ta on osalenud telesaadetes  “Jaunā talantu fabrika”, “Lietuvos talentai”, “Lietuvos X faktorius”, “Supernova 2015” ja "Latvijas X faktors". Rihards Bērziņš on olnud osaline laulukonkurssidel, nagu näiteks "Il pulcinella o'doro" Itaalias, Balti Talendid, "Jaunās zvaigznes".

## Välislingid
*https://audrusuvekool.weebly.com/meie-inimesed.html
*Läti superstaar korraldab Audrus suvelaagri 
*https://www.delfi.lv/izklaide/televizija/fabrikants-rihards-jau-velas-pamest-sovu.d?id=43657601
Winkelsett

**Winkelsett** on vald Saksamaal Alam-Saksi liidumaal Oldenburgi kreisis.

Valla pindala on 39,18 km². 31. detsembril 2017 elas seal 521 inimest.

Oluline turismisihtkoht koosneb kahest megaliitilisest hauast Reckumi ringkonnas, mida kutsutakse Reckumi kivideks. Need on megaliitilise kultuuriala viimased jäänukid Hunte jõest idas. Kaks hauda paiknevad metsa servas põllul ja on hästi säilinud.

Reckum liidendati Winkelsetti 1. märtsil 1974. Reckumi kõrval kuuluvad valda Barjenbruch, Hackfeld, Harjehausen, Heitzhausen, Hölingen, Kellinghausen, Kieselhorst, Mahlstedt, Rüdebusch, Spradau, Winkelsett ja Wohlde.

Tuntud elanike hulka kuulub Hille Perl, *[[viola da gamba]]* ja lirone virtuoosne esineja.

## Viited
Tulevik (väliseesti selts)

**Tulevik** (täisnimega **Inglismaa Eesti Selts Tulevik**, lühemalt **IES Tulevik**) on Suurbritannia eestlaste selts.

Selts asutati 1974.

Selts teeb koostööd Inglismaa Eestlaste Ühinguga. Koos korraldatakse näiteks igasuviseid lastelaagreid ja Rahvapidu.
 
## Viited

## Välislingid
*Koduleht
Multisageduslik kakstoonvalimine

**Multisageduslik kakstoonvalimine** (**DTMF**), lühemana **toonvalimine** on telekommunikatsioonisignalisatsioonisüsteem, mis kasutab telefoniliinide kõnesagedusriba.  

DTMF töötati välja Ameerika Ühendriikide Bell Systemis ja sai tuntuks kaubamärgi **Touch-Tone** all, mida kasutatakse telefonides alates 1963. aastast. DTMF on standarditud nime all ITU-T Q.23. See on tuntud Suurbritannias kui ka **MF4**. 

Tänapäeval on DTMF ikka veel kasutusel üle tavalisel kõne edastatavate käskude jaoks nii laua- kui ka mobiiltelefonide puhul. Näiteks saavad telekomiettevõtted multisageduslikku kakstoonvalimist kasutades pakkuda abonentidele automatiseeritud tugiteenust, nagu näiteks Telia lühinumber *123*.

## Viited
Telekommunikatsioonisignalisatsioonisüsteem

Telekommunikatsioonis on **signaliseerimine** signaalide saatmine side juhtimiseks.  See kujutab endast automatiseeritud teabevahetust seoses telekommunikatsioonipiirkonna loomise ja/või haldamisega. Sellised süsteemid aitavad vähendada vajadust inimestel käsitsi ühendusi hallata, nagu tehti enne automaatseid telefonikeskjaamu telefonisüsteemide puhul.

## Klassifikatsioon
Signaalsüsteeme võib klassifitseerida mitme põhiomaduse alusel.

### Sagedusribasisesed ja sagedusribavälised signaalid
Üldkasutatavas telefonivõrgus (PSTN) on sagedusribasisene signaaliülekanne kõne juhtimise informatsiooni edastamine sama füüsilise kanali sees või samal sagedusribal kui telefonikõne ise. Sagedusribasisene signaaliedastamise üheks näiteks on multisageduslik kakstoonvalimine (DTMF), mida kasutatakse paljude telefonisüsteemide puhul.

### Abonendi ja teenusepakkuja signaalid
Tihti erinevad need signaalid, mida saadavad ja kasutavad abonendid teenusepakkujaga suhtlemiseks, nendest signaalidest mida kasutavad teenusepakkujad enda süsteemides siseselt. Inglise keeles kutsutakse teenusepakkuja poolt kasutatavat signaaliseerimissüsteemi *Trunk signaling*-uks. 
 
## Näited

* DTMF ehk multisageduslik kakstoonvalimine
Naroŭla

**Naroŭla** (transkribeeritult **Narovlja**, poola keeles *Narowla*, leedu keeles *Naroulja*) on linn Valgevenes Homieli oblastis, Naroŭla rajooni ja Naroŭla külanõukogu halduskeskus. Naroŭla asub Homieli linnast 125 kilomeetri kaugusel Prõpjatsi jõe kaldal.

Haridust annavad kolm keskkooli. Linnas on kultuurimaja ja kino. Seal antakse välja rajoonilehte «Прыпяцкая праўда». Alevis on toiduainetetööstus (valmistatakse kompvekke ja sefiiri), seal valmistatakse ehitusmaterjale. Linna lähistel paiknevad kivisoolalademed.

Vaatamisväärsusteks on koduloomuuseum, sealne mõisakompleks, juudi kalmistu ja osaliselt säilinud XIX sajandil ehitatud vanalinn.

## Asula nimi

Levinuima hüpoteesi kohaselt tuleneb linna nimi sõnadest *наров*, *наровить*, mis tähendas vanasti 'meelega, vabatahtlikult'. Samas on võimalik ka nime soome-ugri päritolu, kus linnale oleks andnud nime seda läbiv Naroŭlanka jõeke. Linna nime päritolu oleks siis samasugune kui Narval, pärinedes vanast sõnast kärestike kohta. Samas pole selge, kas linn sai nime jõekese või jõeke linna järgi.

Vladimir Toporov on eeldanud pigem balti mõju, eeldades, et primaarne on jõe nimi. Tüvi *nar-* on balti päritolu hüdronüümide seas laialt levinud. 

## Ajalugu

Asula kohta pärinevad esimesed teated XVIII sajandist, mil see oli alev. Aastail 1750–1751 rüüstasid Naroŭlat haidamakid. 1760. aastal läks asula Oskierkade valdusse, kes finantseerisid sinna kiriku ehitamist. Sealse kiriku meetrikaraamatud pärinevad 1770. aastast.

Seoses Poola jagamisega läks alev 1793. aastal Venemaa koosseisu, kus hakkas kuuluma Retšitsa maakonda. 1800. aastal rajati sinna viinavabrik ja klaasikoda. Aastal 1810 läks alev Horwatite valdusse, kes rajasid sealse mõisakompleksi (ametlikult oli tegemist Rudakoŭ mõisaga). Aastal 1897 elas alevis 1600 juuti, seal asus ka juutide sünagoog. Aastal 1913 asutati Naroŭlasse kondiitritooteid valmistav vabrik.

1924. aastal läks alev Valgevene NSV koosseisu, samal aastal sai sellest rajoonikeskus. Linnaõigused sai Naroŭla aastal 1971. Tšornobõli katastroofi järel saastus suur osa rajoonist, mistõttu ligi pooled sealsed asulad ja neli kaheksast varasemast külanõukogust likvideeriti ning elanikud asustati ümber. Suur osa neist asus Naroŭlasse elama, ent paljud linna varasemad elanikud asusid ümber puhtamatesse piirkondadesse.

## Elanikkond



* 139 (1775)
* 452 (1885)
* 1100 (1897)
* 4800 (1959)
* 6600 (1970)

* 7100 (1998)
* 8329 (2005)
* 8500 (2006)
* 7929 (2016)


## Tuntud elanikke
* David Simanovič – Valgevene luuletaja
* Rafael Aloizy Oskierka – Rzecspospolita riigitegelane
* Mikałaj Smolski – Valgevene botaanik
* Uładzimir Tuhaj – Valgevene ajaloolane
* Majsiej Spivak – Nõukogude sõjaväelane

## Viited

## Välislingid

* Poola geograafilises sõnastikus
* Linn Valgevene fotoentsüklopeedias
* Linn YouTube'is
* Teine video linnast
Syracuse'i kogudus

**Syracuse'i kogudus** on USA eestlaste luteri kogudus New Yorgi osariigis Syracuse'is. 

Kogudus kasutab metodisti kirikut Erwin First Methodist Church of Syracuse. 

Koguduse esimees on Kadi Piirak.

## Viited
Leloaloa

**Leloaloa** on küla Ameerika Samoas Ida piirkonnas Maoputasi maakonnas.

2000. aastal elas külas 534 inimest. Keskmine kõrgus merepinnast 7 meetrit, pindala 1,88 km², asustustihedus 284 inimest ruutkilomeetri kohta.
Pillerkaar

**Pillerkaar** (ka **Washington DC Estonian Folk Dancers "Pillerkaar"**) on USA eestlaste rahvatantsurühm, mis tegutseb Washingtonis.

Rühm esitab traditsioonilisi eesti, soome ja rootsi rahvatantse. Esitamise ajal kantakse eesti rahvarõivaid.

Rühm asutati 1971 Anu Oinase eestvõttel.

## Viited

## Välislingid
*Koduleht
*Rühm Facebookis
Teater Kelm

**Teater Kelm** (stiliseeritult **Teater KELM**) on Tallinnas tegutsev teater. 

Teater Kelm loodi 2016. aastal äsja Eesti Muusika- ja Teatriakadeemia lavakunstikooli XXVII lavastajana lõpetanud Karl Koppelmaa initsiatiivil. Karl Koppelmaa kutsus rajatavasse teatrisse kursusekaaslased Lauli Otsari, Markus Habakuke, Jürgen Ganseni ja Risto Vaidla.

Kuni 2018. aasta aprillini tegutses Teater Kelm Kultuuriklubi Kelm ruumides aadressil Vene tänav 33. Seejärel pidid teater ja kultuuriklubi senistest ruumidest välja kolima. Teater leidis uue mängukoha Kanuti Gildi Püha Vaimu Saalis. Teatri repertuaar põhineb suures osas Karl Koppelmaa autoriloomingul.

## Viited
Nick Kroll

**Nicholas J.** "**Nick**" **Kroll** (sündinud 5. juunil 1978 New Yorgis USA-s) on Ameerika Ühendriikide näitleja.

## Välislingid
*
Naroŭla rajoon

**Naroŭla rajoon** on 2. järgu haldusüksus (rajoon) Homieli oblastis Valgevenes. Rajooni pindala on 1589 km². 2018. aasta seisuga elas seal 10 427 inimest. Rajoon piirneb lõunas Ukraina Kiievi ja Žõtomõri oblastiga.

Rajoon moodustati 1924. aastal. See koosneb järgmistest külanõukogudest: Hałoŭčycy, Kiraŭ, Naroŭla ja Vierbavičy külanõukogu. Lisaks moodustab omaette haldusüksuse veel Naroŭla linn, mis on ka rajooni halduskeskus.

Slovechna River in Narowlya region.jpg|Slovetšna
Verbavichy 3.jpg|Vierbavičy
Kiraw (Narowla district) 07.jpg|Kiraŭ


Rajoon asub Polesjes, merepinnast keskmiselt 120–140 meetri kõrgusel. 53% rajoonist katavad metsad. Madalaim punkt (122 m) asub Naroŭla rajooni edelapiiril, suurim kõrgus on 177,8 m. Tähtsaimad jõed on Prõpjats ja selle lisajõgi Slovetšna. Rajooni lõunaosa paikneb geoloogiliselt Ukraina kilbi nõlval. Maavaradest leidub seal madalakvaliteedilist turvast ja 300–2500 meetri sügavusel ka kivisoola. 

2009. aasta seisuga oli elanikest 89,05% valgevenelasi, 6,28% venelasi, 2,82% ukrainlasi, 1,11% poolakaid ja 0,74% muust rahvusest inimesi. 70,5% elanike emakeeleks oli valgevene keel, 28,06% elanike emakeeleks oli vene keel. Koduse keelena kasutas valgevene keelt 46,06% elanikke, vene keelt aga 52,35%.

Tšornobõli katastroofi järel saastus suur osa rajoonist, mistõttu ligi pooled sealsed asulad ja neli kaheksast varasemast külanõukogust likvideeriti ning elanikud asustati ümber. Rajooni idaosa saastatud tsooni on moodustatud Palesje riiklik radiatsioonilis-ökoloogiline kaitseala. 

## Viited

## Välislingid

*Rajooni täitevkomitee koduleht (*vene keeles*)
Süüdimatus

**Süüdimatus** on süüdivuse pöördmõiste ja tähendab, et inimene ei ole võimeline oma tegude eest vastutama. Süüdimatu on isik, kes mingi teo toimepanemise ajal ei olnud võimeline aru saama oma teo keelatusest või ei suutnud oma käitumist vastavalt sellele arusaamisele juhtida. Süüdimatus võib esineda seoses vaimuhaiguse, ajutise raske psüühikahäire, nõrgamõistuslikkuse, nõdrameelsuse või mõne muu raske psüühikahäirega.

Süüdimatuse kindlakstegemine on vajalik isiku vastutusele võtmiseks õigusvastase teo toimepanemise eest. Kriminaalkorras saab teo eest vastutada ainult vaimselt terve inimene.

Süüdimatuse üle otsustamiseks kohtuniku poolt on vaja enne psühhiaatril kindlaks teha isiku vaimne haiguslik seisund. Pärast diagnoosi saab kohtunik anda hinnangu, kas isik sai teo toimepanemise ajal aru selle keelatusest ning oli võimeline oma tegutsemist seejuures juhtima.

## Süüdimatus ja vaimsed haiguslikud seisundid

Psüühika- ja käitumishäirete klassifikatsiooni RHK-10 viiendas peatükis on täpselt välja toodud kõik vaimse tervisega seotud haiguslikud seisundid. Selle klassifikatsiooni järgi saab psühhiaater määrata isikule diagnoosi vaimse haigusliku seisundi olemasolu kohta ning seejärel saab kohtunik otsustada tema süüdimatuse üle konkreetse toime pandud teo juures.

* Süüdmatus eeldab vaimse haigusliku seisundi olemasolu ja selle avaldumist konkreetses kuriteos. Vaimuhaiguseks loetakse vaimutegevuse sügavat häiret, mille tulemusel on tegelikkuse tunnetamine moondunud ning isiksuse struktuur on põhiolemuselt muutunud (nt skisofreenia). 
* Ajutise raske psüühikahäire alla liigituvad suhteliselt lühikest aega (kuni mõni nädal) kestvad ägedad psühhoosid, mis on põhjustatud välise teguri poolt (nt deliirium, ajupõrutus, afektiivse reaktsioonini viinud väsimus ja ülepinge jmt). 
* Nõrgamõistuslikkus on vaimne alaareng, mille puhul kõigi psüühiliste funktsioonide areng on eakohasest aeglasem ja intelligentsuse tase on madalam. 
* Nõdrameelsus ehk dementsus on normaalse intellekti tagasilangemine ja seda põhjustab ajukahjustus (nt Alzheimeri tõvest tingitud). 
* Muu psüühikahäire alla saab paigutada võõrutusseisundis narkomaanid, kurttummuse jms. 

## Vaata ka
* Otsusevõimetus

## Viited
Salt Rock

**Salt Rock** on linn Lõuna-Aafrika Vabariigis KwaZulu-Natali provintsis iLembe ringkonnas. Linn asub India ookeani rannikul.

Lõuna-Aafrika Vabariigi 2011. aasta rahvaloenduse andmetel oli Salt Rocki elanikest valgeid 76,47%, mustanahalisi aafriklasi 19,05%, India või Aasia päritolu inimesi 2,33%, värvilisi 1,33% ja teisi 0,89%. Inglise keelt pidas emakeeleks 66,89% inimesi, suulu keelt 13,47% afrikaani keelt 13,36% ja koosa keelt 1,45%.

## Viited
St. Lucia (LAV)

**St. Lucia** on asula Lõuna-Aafrika Vabariigis KwaZulu-Natali provintsis uMkhanyakude ringkonnas Mtubatuba vallas. St. Lucia asub India ookeani rannikul.

St. Lucia lähedal asub iSimangaliso märgalapark.

Lõuna-Aafrika Vabariigi 2011. aasta rahvaloenduse andmetel oli St. Lucia elanikest valgeid 52,26%, mustanahalisi aafriklasi 41,03%, värvilisi 3,80%, India või Aasia päritolu inimesi 2,08% ja teisi 0,82%. Afrikaani keelt pidas emakeeleks 38,15% inimesi, inglise keelt 30,84% ja suulu keelt 26,31%.

## Galerii

Fruit Market, St Lucia 01.jpg
Manzini Resort.jpg


## Viited
Must panter

**Must panter** on pantri perekonna liikide melanistlike vormide ühisnimetus.

Aasias ja Aafrikas on mustad pantrid leopardid, Ameerikas jaaguarid.

Jaaguaridel on melanism levinud, see kandub pärilikult edasi dominantse alleeli kaudu. Leopardidel kandub melanism edasi retsessiivse alleeli kaudu.
Kâmpóng Spœ provints

**Kâmpóng Spœ provints** on 1. järgu haldusüksus Kambodžas. 

## Haldusjaotus

Provints jaguneb kaheksaks ringkonnaks:

*Aôrăli ringkond
*Bârsédthi ringkond
*Chbar Môni ringkond
*Kông Pĭsei ringkond
*Ŏdŏngki ringkond
*Phnum Sruŏchi ringkond
*Sâmraông Tôngi ringkond
*Thpôngi ringkond
Palivere külanõukogu

**Palivere külanõukogu** oli külanõukogu Eesti NSV-s. 

Külanõukogu moodustati 1945 septembris Läänemaal Taebla vallas. Külanõukogu keskus asus Palivere asunduses.

Seoses maakondade ja valdade likvideerimise ning maarajoonide moodustamisega arvati Palivere külanõukogu 1950 septembris Haapsalu rajooni koosseisu. 1954. aastal liideti Palivere külanõukoguga Taebla külanõukogu. 1977. aastal nimetati Palivere külanõukogu ümber Taebla külanõukoguks ning külanõukogu keskuseks sai Taebla.

## Viited
Robert Browning (ajaloolane)

**Robert Browning** (15. jaanuar 1914 Glasgow – 11. märts 1997 London) oli šoti rahvusest briti ajaloolane, Bütsantsi ajaloo spetsialist.

Browning oli tuntud oma fenomenaalsete lingvistiliste võimete poolest: ta valdas olulisemaid Lääne-Euroopa keeli, õppis aga seejärel selgeks ka vene, bulgaaria, albaania, gruusia keele jne, kasutades õppeks nt raadiosaateid. Ta oli ajakirja Journal of Hellenic Studies peatoimetaja ja ajakirja Byzantinische Zeitschrift bibliograafia toimetaja, Rahvusvahelise Bütsantsi Uuringute Ühenduse (International Association of Byzantine Studies) asepresident aastast 1981. Browningi 1971. aasta teosele "Justinian and Theodora" sai osaks laialdane tunnustus.

Ta oli Suurbritannia Kommunistliku Partei liige.

## Välislingid
*https://www.thebritishacademy.ac.uk/sites/default/files/105p289.pdf
Nord (jääkaru)

**Nord** (24. november 2001 Schönbrunni loomaaed – 8. jaanuar 2019 Tallinna loomaaed) oli Tallinna loomaaia isane jääkaru.

Jääkaru Nord sündis 24. novembril 2001 Viini Schönbrunni loomaaias. Tallinna saabus ta 10. aprillil 2009 Moskva loomaaia kingitusena. Mõnda aega elas jääkaru vahepeal ka Novosibirskis. Moskvas kutsuti Nordi Kefirtšikuks, sest tema lemmikjook oli keefir. 

Nord moodustas loomaaias paari emase jääkaru Fridaga. Neil sündis kaks järglast: Nora (2013), kes elab Viini Schönbrunni loomaaias ja poeg Aron (2016), kes viidi novembris 2020 Prantsusmaale La Flèche'i loomaaeda.

8. jaanuaril 2019 Nord eutaneeriti 17-aastaselt. Hoolimata suurtest veterinaarsetest jõupingutustest ning kõigi olemasolevate teadmiste rakendamisest ei õnnestunud jääkaru vasaku käpa kroonilist psühhosomaatilise tekkemehhanismiga haavandit terveks ravida.
Adam le Fondre

**Glenville Adam James le Fondre** (sündinud 2. detsembril 1986 Stockportis) on Inglismaa jalgpallur, kes mängib ründajana India kõrgliiga klubis Mumbai City.

Ta alustas klubikarjääri kodulinna klubis Stockport County, mille põhimeeskonnas tegi ta debüüdi hooajal 2004–05.

Enne Sydneysse siirdumist mängis ta ainult Inglismaa liigasüsteemi klubides, põhiliselt 2.–4. astme liigade klubides. Ainsal korral on ta mänginud Premier League'is hooajal 2012–13 Readinguga. Le Fondre oli Readinguga tõusnud kõrgliigasse pärast seda, kui eelmisel hooajal oldi võidetud esiliiga. Le Fondre lõi hooajal 2012–13 Inglismaa kõrgliigas 12 väravat, sealhulgas viis väravat 2013. aasta jaanuaris, mille eest valiti ta Premier League'i kuu parimaks mängijaks. Tal ei õnnestunud siiski aidata Readingut kõrgliigasse püsima jäämast ning 19. koht liigas tähendas taas esiliigasse langemist. 2013. aastal valiti Le Fondre Readingu aasta mängijaks.

Lisaks Stockport Countyle ja Readingule mängis ta veel järgmistes Inglismaa liigade klubides: Rochdale (aastad 2007–2009), Rotherham United (2009–2011), Cardiff City (2014–2015), Bolton Wanderers (2014–15 ja vaheajaga 2016–2018), Wolverhampton Wanderers (hooaeg 2015–16) ja Wigan Athletic (hooaeg 2016–17).

Pärast Boltoniga lepingu katkestamist liitus ta 2018. aasta augustis Austraalia kõrgliiga klubiga Sydney. 2018–19 lõi ta põhihooajal 16 väravat, millega oli liiga resultatiivsuselt teine mängija. Hooaja finaalseerias alistati Perth Glory. Hooajal 2019–20 võitis ta Sydneyga nii põhihooaja kui ka finaalseeria. Hooajal 2019–20 lõi ta liigas kokku 17 väravat. Mõlemal hooajal valiti ta liiga hooaja sümboolsesse koosseisu. 2020. aasta oktoobris suundus ta laenule Mumbai Citysse.

## Saavutused
;Reading
*Football League Championship: 2011–12
;Sydney FC
*A-League'i põhihooaeg: 2019–20
*A-League'i finaalseeria: 2018–19

;Individuaalsed
*Premier League'i kuu mängija: jaanuar 2013

## Viited

## Välislingid
Rutuli keel

**Rutuli keel** (rutuli keeles *мыхӀабишды чӀел*) on Kagu-Dagestani rühma kuuluv Kaukaasia keel, mida kõnelevad rutulid.

## Staatus ja kõnelejate arv
Rutuli keel on üks Dagestani ametlikest keeltest. Kõnelejaid on umbes 36 400, neist Venemaal 2010. aasta rahvaloenduse andmetel 30 360. Aserbaidžaanis räägib rutuli keelt mõni tuhat inimest.

Rutuli kirjakeel loodi 1990. aastal kirillitsa baasil. Dagestanis ilmub nädalaleht "МыхаӀбишды цӀинды хабарбыр" (Рутульские новости), kus ilmub rutulikeelseid materjale.

Keeles eristatakse 5 murret.

## Tähestik
1990. aastast kasutatakse Dagestanis rutuli keele kirjutamiseks kirillitsal põhinevat kirjasüsteemi.

## Fonoloogia
Rutuli keeles on 5 vokaalfoneemi ja 59 konsonantfoneemi.

## Viited

## Välislingid
*Ajalehe "МыхаӀбишды цӀинды хабарбыр" koduleht
Băile Tușnad

**Băile Tușnad** (ungari keeles *Tusnádfürdő*) on linn Rumeenias Transilvaanias Harghita maakonnas.

Băile Tușnad on elanike arvu poolest kõige väiksem linn Rumeenias.

Băile Tușnad oli aastatel 1952–1960 Madjarite autonoomse piirkonna ja 1960–1968 Mureși-Ungari autonoomse regiooni koosseisus.

2011. aasta rahvaloenduse andmetel oli Băile Tușnadi elanikest ungarlasi 90,3%, rumeenlasi 6,9% ja mustlasi 2,6%.

## Sõpruslinnad
*  Balatonalmádi, Ungari
*  Bicske, Ungari
*  Csepel, Ungari
*  Harkány, Ungari
*  Jánoshalma, Ungari
*  Orosháza, Ungari
*  Pestszentlőrinc-Pestszentimre, Ungari

## Galerii

Chapel - Szent Anna to - Lacul Sf. Ana - St.Anne's Lake - panoramio.jpg
Băile Tuşnad centru.jpg
Entrada (tb salida) de Băile Tuşnad.jpg


## Viited
Târgu Secuiesc

**Târgu Secuiesc** (varasemas kirjaviisis **Tîrgu Secuiesc**; ungari keeles *Kézdivásárhely*, saksa keeles *Szekler Neumarkt*) on linn Rumeenias Transilvaanias Covasna maakonnas.

Linna haldusalasse kuulub üks küla: Lunga (*Nyujtód*).

Asulat on esimest korda mainitud Torjawasara nime all 1407. aastal. Linnaõigused sai 1427. aastal.

2011. aasta rahvaloenduse andmetel oli Târgu Secuiesci elanikest ungarlasi 91,1%, rumeenlasi 7,2% ja mustlasi 1,6%.

## Galerii

Kezdi centre1.JPG
Kezdi centre3.JPG
Kezdi centre5.jpg
Kezdi centre6.jpg
Kezdi centre2.JPG


## Viited
Aasta insener

**Aasta insener** on Eesti Inseneride Liidu antav aunimetus silmapaistvale insenerile.

Aunimetust antakse aastast 1999.

## Aunimetuse saajad
*1999 Arne Ansper
*2000 Lembit Vali, Valdek Kulbach, Toomas Noorem
*2001 Teet Ilves
*2002 Ülo Ambos
*2003/2004 Rein Kaarlõp, Jüri Riives, Jaan Tamm, Mati Tarlap, Mati Uus, Harald Velner
*2005/2006 Arvo Ots
*2007 Ants Jakobson
*2008 Harri Talermo
*2009 Uudo-Rein Lehtse
*2010 Enno Lend
*2011 Arvi Pikk
*2012 Eimar Jõgisu
*2013 Heiki Meos
*2014 Hardi Meybaum
*2015 Milko Milatskov
*2016 Rain Veinjärv
*2017 Heino Harak
*2018 Andres Piirsalu
*2019 Arno Kütt
*2020 Arvi Hamburg
*2021 Argo Rosin
*2022 Viljo Allik
*2023 Mirko Arras

## Viited

## Välislingid
*http://www.insener.ee/insenerile/aasta-insener/
Sündmuspõhised tehnoloogiad

**Sündmuspõhised tehnoloogiad** (*event-driven technologies*) aitavad omavahel ühendada erinevaid mikroteenuseid.  

Sündmuspõhise terviklikkuse kontseptsiooni (*eventual consistency concept*) olemus seisneb **sündmuspõhises suhtluses**, mille puhul üks mikroteenus avaldab sündmuse ning teised mikroteenused hakkavad avaldatud sündmust jälgima. Kui mikroteenuseni jõuab avaldatud sündmuse info, siis käivitatakse konkreetses mikroteenuses muudatused, mis kajastuvad omakorda mikroteenuse avaldatavate sündmustena.  

Kirjeldatud **avalda/jälgi** (*publish/subscribe*) süsteemi realiseerimiseks kasutatakse tavaliselt **sündmuste bussi** (*event bus*). Sündmuste buss võimaldab mikroteenuste vahel korraldada avalda/jälgi suhtlust nii, et komponendid ei pea olema teadlikud üksteise olemasolust. 

## Viited
Sovata

**Sovata** (ungari keeles *Szováta*) on linn Rumeenias Transilvaanias Mureși maakonnas. Sovata asub Târgu Mureșist ligikaudu 42 km idas.

Sovata on kuurortlinn.

Asulat on kirjalikes allikates esimest korda mainitud 1578. aastal. Linnaõigused sai Sovata 1952. aastal.

2011. aasta rahvaloenduse andmetel oli Sovata elanikest ungarlasi 89,4% rumeenlasi 8,5% ja mustlasi 2,0%.

## Galerii

RO MS Sovata 2018 (3).jpg
RO MS Sovata-Bai (2).jpg
RO MS Sovata-Bai (1).jpg


## Viited
Andy Keogh

**Andrew Declan Keogh** (sündinud 16. mail 1986 Dublinis) on endine Iirimaa jalgpallur (ründaja/ äärepoolkaitsja).

Enne 2014. aastal Austraalia kõrgliigaklubi Perth Gloryga liitumist oli Keogh mänginud ainult Inglismaa liigasüsteemi klubides. Ta alustas klubikarjääri 2004. aastal Leeds Unitedis ning mängis seejärel Bury ja Scunthorpe Unitediga Inglismaa neljandas ja kolmandas liigas. 2007. aasta jaanuaris liitus ta Inglismaa esiliiga klubiga Wolverhampton Wanderers. Hooajal 2008–09 võitis ta klubiga esiliiga, millega tõusti Premier League'isse. Hooaja 2009–10 teises mängus võitis Wolverhampton Keoghil väravat Wigan Athleticut tulemusega 1:0. See oli Wolverhamptoni esimene võõrsilvõit Premier League'is ja esimene võit Inglismaa kõrgliigas pärast 1984. aastat. Vaatamata edukale algusele ei suutnud Keogh klubi põhimeeskonnas enam oma kohta kindlustada ja ta pääses sel hooajal liigas väljakule kokku vaid 13 korda. Järgmised hooajad veetis ta laenul esiliigaklubides Cardiff Citys, Bristol Citys ja Leeds Unitedis. 2012. aasta jaanuaris sõlmis ta püsiva lepingu esiliigaklubiga Millwall.

Hooajal 2014–15 oli ta Austraalia kõrgliigas 12 väravaga Perth Glory suurim väravakütt. 2015. aastal mängis ta lühikest aega Tai kõrgliiga klubis Ratchaburi, kuid sõlmis juba sama aasta lõpus Perth Gloryga taas lepingu. Hooajal 2018–19 lõi ta Austraalia liigas 15 väravat, millega oli liiga resultatiivselt kolmas ja klubi resultatiivseim mängija. Samal hooajal võitis Perth Glory liiga põhihooaja.

2019. aasta juulis liitus ta Saudi Araabia klubiga Al Qadsiah. 2020. aasta jaanuaris siirdus ta India kõrgliigaklubisse NorthEast United, kuid naasis 2020. aasta oktoobris Perth Glorysse. Hooajal 2020–21 lõi ta Keogh Austraalia kõrgliigas neli väravat, kõik neli väravat sündisid 16. mail 2021 mängus Western Sydney Wanderersi vastu. Tema teine värav selles mängus valiti liiga hooaja parimaks väravaks. Jalgpallurikarjääri lõpetas Keogh pärast hooaega 2021/22.

Iirimaad esindas Keogh koondises aastatel 2007–2012 kokku 30 mängus ja lõi kaks väravat. Esimese värava lõi ta 24. mail 2008 sõprusmängus Serbia ja teise 12. oktoobril 2012 MM-i valikmängus Saksamaa vastu.

## Saavutused
;Wolverhampton Wanderers
*Football League Championship: 2008–09
;Scunthorpe United
*League One: 2006–07
;Perth Glory
*A-League: Premiers 2018–19

## Viited
Veragua hertsog

**Veragua hertsog** (Duque de Veragua) on Hispaania aadlitiitel, mille Carlos I andis 1537. aastal Christoph Kolumbuse pojapojale Luis Colón de Toledole.

Praegune, XVIII, Veragua hertsog on alates 1986. aastast viitseadmiral Cristóbal Colón de Carvajal y Gorosábel (sündinud 1949).
Primo de Rivera hertsog

**Primo de Rivera hertsog** (Duque de Primo de Rivera) oli Hispaania aadlitiitel, mille Francisco Franco andis 18. juulil 1948 postuumselt kommunistide poolt 1936. aastal tapetud poliitikule José Antonio Primo de Riverale.

2022. aastal tiitel kaotati Hispaania seadusega.

Primo de Rivera hertsogid on olnud:

*José Antonio Primo de Rivera (1903–1936), I Primo de Rivera hertsog
*Miguel Primo de Rivera y Sáenz de Heredia (1904–1964), II Primo de Rivera hertsog
*Miguel Primo de Rivera y Urquijo (1934–2018), III Primo de Rivera hertsog
*Fernando María Primo de Rivera y Oriol, IV Primo de Rivera hertsog (2020-2022)
Maeztu krahv

**Maeztu krahv** (Conde de Maeztu) on Hispaania aadlitiitel, mille Francisco Franco andis 18. juulil 1974 postuumselt kirjanik Ramiro de Maeztule, kes tapeti kommunistide poolt 29. oktoobril 1936.

Maeztu krahvid on olnud:

*Ramiro de Maeztu, I Maeztu krahv (1874–1936)
*1995–1999 Juan Manuel de Maeztu y Hill, II Maeztu krahv (1918–1999), eelmise poeg
*2000– Ramiro de Maeztu y Manso de Zúñiga, III Maeztu krahv (sündinud 1948), eelmise poeg
Kroomhüdroksiidroheline

**Kroomhüdroksiidroheline**, tuntud ka nimetustega **Pannetier' roheline**, **Guignet' roheline** ja inglise keelest laenatud nimetusega **viridiaan**, on sinakasroheline värvipigment, hüdreeritud kroom(III)oksiid.

Eesti keeles on seda nimetatud ka *kroomoksüüd-smaragdroheliseks* või lihtsalt *smaragdroheliseks*.

Rahvusvahelises värvainete indeksis on kroomhüdroksiidrohelise tähised C.I. 77289 ja PG 18 (Pigment green 18).

## Ajalugu
Kroom avastati 1797. aastal, kroomi oksiidide kasutamine uute sünteetiliste roheliste pigmentidena algas 19. sajandi alguses, kuna varem segati rohelisi toone valdavalt kollastest ja sinistest, nagu kroomrohelise (*vert Anglais*) nimetuse all tuntud segu. Kroomhüdroksiidrohelise sünteesis esimesena Pariisi värvitootja Pannetier 1838. aasta paiku, sõltumatult avastas ja patenteeris selle valmistamise protsessi prantsuse keemik Guignet 1859. aastal. 19. sajandil piiras kroomoksiidide laialdast kasutamist kõrge hind. Pigmendi edu tagas suuresti selle mittemürgisus võrreldes muude 19. sajandil populaarsete roheliste värvidega, näiteks Scheele rohelise või Schweinfurti rohelisega.

## Omadused
Kroomhüdroksiidrohelise valem on Cr2O3 • 2 H2O. Tegemist on kroom(III)oksiidi hüdraadiga, kus vee molekulid on ühendi kristallstruktuuri osa. Kristallid on ereda sinakasrohelise värvusega, neist valmistatud värvid on pleekimiskindlad, keemiliselt stabiilsed ja hea ilmastikukindlusega. Kroomhüdroksiidroheline sobib kõigi teiste värvipigmentidega, seda saab segada kõikide teiste värvidega. Erinevalt kroomoksiidrohelisest on ta kattevõime väike, värv on pigem transparentne. Akvarellvärvina annab kroomhüdroksiidroheline, võrreldes toonilt sarnase ftalotsüaniinrohelisega, segamisel teiste pigmentidega mahedamaid toone, ent märgatav on pigmendi teralisus värvipinnas.

## Kasutamine
Maalikunstis asendas kroomhüdroksiidroheline kiiresti mürgised vaserohelise ja Schweinfurti rohelise. Veel on seda pigmenti kasutatud kosmeetikas, samuti trükitehnikas, näiteks tapeetide ja rahatähtede trükkimisel, ning hea stabiilsuse tõttu maalrivärvi ühe toonijana.

Kroomhüdroksiidrohelise segu tsinkkollasega tuntakse nimetusega *Victoria roheline* või *permanent green*, mille kunstikaupade müüjad on tõlkinud eesti keelde kui *[[permanentroheline]]*.

Kroomhüdroksiidrohelisest on kaadmiumkollasega segades valmistatud kollakasrohelist värvi, mida on nimetatud kaadmiumroheliseks või samuti *permanentroheliseks*.

## Vaata ka
* Viridiaanroheline (värvus)
* Koobaltroheline

## Viited

## Välislingid
* Info kroomhüdroksiidrohelise kohta andmebaasis PubChem
* Kroomhüdroksiidroheline colourlex.com portaalis
* Viridian. - Pigments through the Ages (veebinäitus)
* Kroomhüdroksiidroheline kunsti- ja konserveerimismaterjalide andmebaasis CAMEO
Ausa mängu auhind

**Ausa mängu auhind** oli 2000–2008 Eesti Spordiseltsi Kalev välja antud spordiauhind.

Auhinna aluseks oli rahvusvaheline ausa mängu deklaratsioon.

Auhind jagunes kaheks: **suur mõõk** ja **väike mõõk**.

## Auhinna laureaadid
*2000 – Paavo Kivine (välja anti ainult suur mõõk)
*2001 – suur mõõk: Atko-Meeme Viru, väike mõõk: Mart Poom
*2002 – suur mõõk: Ilmar Kullam, väike mõõk: Margus Metstak
*2003 – suur mõõk: Heino Lipp, väike mõõk: Alar Sikk
*2005 – suur mõõk: Johannes Nittim, (väike mõõk jäi välja andmata)
*2006 – suur mõõk: Valdek Murd, väike mõõk Kaido Höövelson alias Baruto
*2007 auhinda ei antud välja
*2008 – suur mõõk: Heino Jeret, (väike mõõk jäi välja andmata).

## Viited

## Välislingid
*http://www.eestikalev.ee/meist/ausa-mangu-auhind/
Ramón y Cajali markii

**Santiago Ramón y Cajal** (marqués de Ramón y Cajal) on Hispaania aadlitiitel, mille Francisco Franco andis 1. aprillil 1952 postuumselt Santiago Ramón y Cajalile.

1955 2019 oli teine Santiago Ramón y Cajali markii María Ramón y Cajal Conejero. Alates 2019. aastast on tiitli kandja María de Urioste Ramón y Cajal.
Bill English (näitleja)

**William Andrew** "**Bill**" **English** (sündinud 8. aprillil 1980 Rochesteris New Yorgi osariigis) on Ameerika Ühendriikide näitleja.

## Välislingid
*
Aleksander Jannes

**Aleksander Jannes** (11. november 1882 Vana-Piigaste vald, Kanepi kihelkond, Võrumaa – 11. detsember 1970 Stockholm) oli eesti tarbekunstnik ja skulptor. 

Ta lõpetas Kanepi kihelkonnakooli, töötas isatalus, seejärel astus Johann Köleri eestkostel Riia kunstikooli. 

Töötas Riias dekoratiivsete kaunite kunstide meistri skulptor August Volzi ateljees. Sõjaväekohuslasena osales Vene-Jaapani sõjas ning hiljem ka Esimeses maailmasõjas, demobiliseeriti halva tervise tõttu. Elas 27 aastat Venemaal, tegutses mitmel alal, sh koolis kunstiõpetajana. 

Opteerus Eestisse 1920. aastatel. Töötas Tallinnas mööblifirmas, lõi dekoratiivseid kaunistusi Riigikogu hoonele, Kadrioru lossi juurdeehitusele, Tartu turuhoonele jpm. 

Ta on ka Kanepi Vabadussõja mälestussamba autor ja teostaja. 

1944. aasta sügisel põgenes Rootsi, kus jätkas tööd skulptorina ja hõbesepana ehete valmistamisel. Suri Stockholmis ja on maetud Västberga kalmistule.

## Allikad
* Milvi Hirvlaane, Lõunaleht, 10. jaanuar 2019
* Milvi Hirvlaane, Kanepi Teataja, jaanuar 2008
Borsec

**Borsec** (ungari keeles *Borszék*) on linn Rumeenias Transilvaanias Harghita maakonnas.

Borsec oli aastatel 1952–1960 Madjarite autonoomse piirkonna ja 1960–1968 Mureși-Ungari autonoomse regiooni koosseisus.

2011. aasta rahvaloenduse andmetel oli Borseci elanikest ungarlasi 76,8%, rumeenlasi 22,7% ja teistest rahvustest inimesi 0,5%.

Linnas toodetakse alates 1806. aastast Borseci mineraalvett, mida eksporditakse ka mitmetesse välisriikidesse.

## Galerii

057 wiki 6-os forras.jpg
Biserica de lemn din Borsec1.jpg


## Viited
242 eKr

**242. aasta eKr** ehk *[[ab urbe condita]]* DXII (512).

## Sündmused
*Rooma konsulid olid Gaius Lutatius Catulus ja Aulus Postumius Albinus.
*15. juuni – Kürenaikast Süüriani oli näha täielikku päikesevarjutust.

## Sündinud
*...

## Surnud
*...
243 eKr

**243. aasta eKr** ehk *[[ab urbe condita]]* DXI (511).

## Sündmused
*Ahhaia liidu väed, mida juhtis Aratos Sikyonist, vallutasid Korinthose Akrokorinthose kindluse.

## Sündinud
*...

## Surnud
*Seleukos III, Seleukiidide riigi valitseja